google/wiki40b huggingface dataset:
Alus (laevandus)

Alus ehk ujuvvahend on inimese kätetööna valminud vees ujuv asi, kui seda kasutatakse inimese, lasti, seadmete või muude asjade hoidmiseks või edasitoimetamiseks vee peal või vee all. 
Alusel peab olema positiivne tõstejõud ehk veeväljasurve.
Smolka oja

Smolka oja (vene keeles Смолка) on oja Venemaal Petseri rajoonis; Setumaa idaosas. Oja suubub Mõla järve.
Alexei von Wahl

Alexei von Wahl (27. juuni/9. juuli 1808 Põltsamaa – 21. juuli 1866 Tallinn) oli baltisaksa päritolu Vene riigiametnik, kes pani aluse Wahlide Päinurme liinile.
Ta õppis Tartu ülikoolis riigiteadusi. Hiljem töötas ta Londoni Vene saatkonnas assessorina.
Wahl oli Taevere mõisa rentnik ja ostis 1837 Päinurme mõisa.

Isiklikku

Ta abiellus 1831 Kopenhaagenis Kornelia Elisabeth Knirschiga, kes oli ema poolt inglise päritolu. Nad said kaheksa last. Alexei von Wahli üks lastelastest oli keeleteadlane Edgar von Wahl.
Kallervo Karu

Kallervo "Kalle" Karu (sündinud 30. augustil 1985) on eesti trummar.
Mänginud trumme ansamblites Slide-Fifty, Toe Tag, Revolver ja Chungin & The Strap-On Faggots. Praegu mängib trumme ansamblis Vaiko Eplik ja Eliit. Oma peamisteks loomingu mõjutajateks peab ta Dredgi, Placebot, Morrisseyd.
Võistlusel Eesti Laul 2010 osales ta rühmitusega "DISKO 4000".
Matilde

Matilde on naisenimi.
2019. aasta seisuga oli see Eestis esinemissageduselt 1403. naisenimi. 1. jaanuari 2019 seisuga oli Eestis eesnimi Matilde 32 naisel.
Ave Nahkur

Ave Nahkur (sündinud 19. jaanuaril 1962) on eesti kunstnik.
Ta on tuntuks saanud eeskätt "Meie kü­la ei­te­de" maa­li­de­ga, kuid illustreerinud ka raamatuid.
Tema töid võis näha Reformierakonna 2009. aasta kalendris. Tema maale eksponeeritakse Hiiu Õlletoas ja endises Raudoja kõrtsis.
2016. aastast elab ja maalib ta Kanaaride Gomera saa­rel. Sealsest elust on ta kirjutanud ja illustreerinud reisiraamatu "Meie küla eided La Gomeral : üks muhe reisiraamat" (Tallinn : Hea Lugu 2017).
Kuningriigisaal

Kuningriigisaal on hoone, kus Jehoova tunnistajad Jumalat kummardavad.
Esimesed kuningriigisaalid ehitati 19. sajandi lõpul. Termini "kuningriigisaal" (inglise keeles Kingdom Hall) mõtles välja 1935 Joseph Franklin Rutherford.
Maailmas on 64 501 kuningriigisaali (seisuga 2014).
Römer (aadlisuguvõsa)

Römer oli Meißeni markkrahvkonnast pärit aadlisuguvõsa, mille üks liin oli ka Kuramaal.
Römerite suguvõsa Kuramaa liin algab 1561, mil mainitakse Riias tegutsevat Symon Romer'it.
1841 kanti suguvõsa Kuramaa rüütelkonna aadlimatriklisse.
Luke Wilson

Luke Cunningham Wilson (sündinud 21. septembril 1971 Dallases) on Ameerika Ühendriikide filminäitleja.
Ta on mänginud filmides "Charlie inglid" (2000), "Arukas blondiin?!" (2001), "Idiokraatia" (2006) ja "Henry Poole on siin" (2008).
Seriaalis "Kuumad seitsmekümnendad" mängis ta Michael Kelso vanemat venda Casey Kelsot.

Isiklikku

Tema vennad Andrew ja Owen on samuti näitlejad. Nende ema Laura Wilson on fotograaf.
Endzele mõis

Endzele mõis (saksa keeles Henselshof, läti keeles Endzeles muiža) oli rüütlimõis Liivimaal Volmari kreisis Lõuna-Ruhja kihelkonnas. Praeguse haldusjaotuse järgi asub see Lätis Ruhja piirkonnas Jeri vallas Endzeles.

Mõisa suurus

Bienenstammi andmetel oli mõisa suurus 1816. aastal 4 ja 5/8 adramaad, sellele allus 88 mees- ning 101 naishinge.

Karjamõisad

Aastal 1816 kuulus mõisale üks karjamõis:  Baltamuische.
Kehaline aktiivsus

Kehaline aktiivsus on igasugune keha skeletilihaste abil sooritatud liigutus, liikumine või tegevus, millega kaasneb energiakulu. Teisti öeldes seisneb kehaline aktiivsus teatud liigutuste hulgas, mida on võimalik hinnata kulutatud energiahulga järgi. Täiskasvanud inimese kogupäevasest energiakulust moodustab kehaline tegevus ja koormus ligikaudu 15–30%. Kehaline aktiivsus ei hõlma ainult teadlikku treenimist ja võistlustel käimist, vaid erinevaid füüsilist liikumist nõudvaid tegevusi – nagu majapidamis- ja aiatööde tegemine, kõndimine, vaba ajaga seotud tegevused (tantsimine, mängimine vms), kutsetööga seotud liikumine ning kohustuslik kehaline kasvatus koolis.

Ajaloolised lähtekohad

Inimese keha on evolutsiooniliselt vormitud eluvajaduste realiseerimiseks kehaliste tegevuste kaudu. Elu poleks ilma lihastööta võimalik. 
Liikumise kasulikkus on teada juba antiikajast. Marcus Tullius Cicero on öelnud, et harjutamine üksi toetab vaimu ja hoiab keha elujõulisena. Seos tervise ja kehalise aktiivsuse vahel või selle puudumine avastati alles 1949. aastal ja avalikustati Jerry Morrise ja tema uurimisrühma poolt aastal 1953. Morris pani tähele, et sarnase ameti ja sotsiaalse klassiga meeste südameinfarktide esinemissagedus on märkimisväärselt erinev, sõltuvalt nende liikumise intensiivsusest. Nimelt istuva tööga bussijuhtidel esines tihedamini infarkte kui ühissõidukite konduktoritel, kes seoses oma tööga on sunnitud rohkem liikuma. Inimeste liikumisharjumused ja -viisid on ajaloo jooksul muutunud ning kehalise aktiivsuse osatähtsus on langenud. Kui kiviajal läbisid inimesed ühes päevas kuni 40 km, siis tänapäeval on see näitaja vaid 2 km. Vähene liikumisaktiivsus ja kehaline tegevus on tingitud tootmise automatiseerimisest ja tehnoloogia arengust, mistõttu on inimeste elu muutunud mugavamaks ja kergemaks. Ebapiisav liikumine toob kaasa lihaskoe degenereerumise, ainevahetus aeglustub ning organism tervikuna kaotab järk-järgult loomupärased võimed.

Eesti elanike kehaline aktiivsus

Eesti elanike füüsiline aktiivsus on madal, liikumisega tegeleb regulaarselt vaid ligikaudu 10% naisi ja 15% mehi, mistõttu on Eesti südame- ja veresoonkonnahaigustesse suremuse näitaja poolest esimeste riikide hulgas Euroopas. Terviseuuringud on näidanud passiivsete inimeste osakaalu suurenemist viimastel aastatel. Kehalise aktiivsuse roll on vähenenud nii tööl kui ka kodus. Teisest küljest on suurenenud energiarikaste toiduainete tarbimine ja nende kättesaadavus. Eesti elanike liikumisharrastuse tõhustamiseks ja soodustamiseks on kultuuriministeerium vastu võtnud liikumisharrastuse arengukava, mille peamiseks eesmärgiks on tõsta eestlaste füüsiline aktiivsus 45 protsendini aastaks 2014. Lisaks on plaanitud rajada liikumispaikadevõrk, mis tähendab, et iga inimese jaoks lähim treeningpaik võiks asuda 15 minuti kaugusel. Samuti näeb arengukava ette tervisespordikeskuste ja koolispordi arendamist, koolituste korraldamist ja erinevate teavitusmaterjalide avaldamist teadlikkuse tõstmiseks.
Eesti Jäähokiliit

Eesti Jäähokiliit on Eesti jäähoki alaliit. 
Liit koordineerib jäähokiga seotud tegevust Eestis.
Liitu kuulub 10. mai 2018 seisuga 16 klubi.
Baisogala

Ajalugu

Baisogala kanti esimest korda kaardile XIII sajandil, kuid mainiti asulat esimest korda aastal 1537 kui alevit, kus elas 24 õllega kauplevat ja 10 maad harivat peret. Aastal 1539 sai Baisogalast kihelkonna keskus. Aastal 1587 rajati Baisogala mõis. Esimene kirik hävis aastal 1627 ja uus valmis aastal 1637. Aastal 1615 rajati sinna turuplats. Aastal 1637 sai Baisogala omale kooli.
Alev sai Põhjasõjas ja katkuepideemias rängalt kannatada – veel aastal 1731 elas seal vaid viis peret. Aastal 1774 põles sealne kirik maha, uus kirik valmis aastal 1781. Aastal 1791 sai Baisogalast linn. XIX sajandi alguses kaotas asula linnaõigused ja läks eraomandusse.
Aastal 1871 valmis raudtee, alevi lähedusse rajati raudteejaam ja selle juurde tekkis iseseisev asula (tänapäeval vana Baisogalaga kokku kasvanud ja sellega administratiivselt liidetud). asutati sinna kihelkonnakool. Aastal 1881 valmis sealne postkontor, mille juures oli ka telegraafijaam. Aasta hiljem ehitati sealne kirik Komarite perekonna raha eest ümber tänapäevasele kujule. Aastal 1919 pidasid Leedu sõjajõud alevi juures lahinguid nii Punaarmee kui ka Pavel Bermondt-Avalovi sõjavägede vastu. XX sajandi alguses kasutati ka nimekujusid Beisagala ja Bejsagola.
Aastal 1942 tapsid saksa okupatsiooniväed 664 Baisogala elanikku, põhiliselt olid ohvrid juudid. Aastail 1944–1958 tegutses alevis masina-traktorijaam, seejärel aga asus selle asemele maaparandajate baas. Aastal 1960 rajati alevisse loomakasvatusinstituut, ühtlasi sai alevist selle juures tegutseva sovhoosi keskasula.
Austin

Rahvastik

2010. aastal elas Austinis 774 229 inimest. 2016. aastaks oletatakse elanike arvuks 931 830 inimest, samas kui viit maakonda hõlmava metropolitani rahvaarvuks on enam kui 2 miljonit.

Haridus

Linnas asub Texase ülikool (University of Texas at Austin).
Luutsenukk

Luutsenukk (ka Luutse nukk) on neem (nukk) Saare maakonnas Muhu vallas.
Neeme koordinaadid on 58° 34′ N, 23° 8′ E.
Kullamaa valla vapp

Kullamaa valla vapp on Lääne maakonnas asunud endise Eesti haldusüksuse Kullamaa valla vapp.
Vapp kinnitati 16. juunil 1995.

Vapi kirjeldus

Kuldsel kilbil roheline pügalrist, mille keskel samasuunaline ja -kujuline väiksem kuldne pügalrist. Kaarlõikelisel rohelisel vapitüvel kuldraha.

Põhjendus

Kahekordne pügalrist sümboliseerib ümbruskonna kaht peamist keskust: Kullamaad (muistne linnamägi; kirik, mille vaimulikud on jätnud püsiva jälje eesti kultuurilukku) ning Koluveret (omapärane, sündmusterohke ajalooga feodaallinnus). Pügalrist osutab ühtlasi kohalike inimeste vaimuerksusele ning kultuuritraditsioonidele. Vapikilbi kuld ja rohelises vapitüves olev kuldraha on Kullamaa nimetuse võrdkuju ning meenutab ka, et maa (roheline vapitüvi) on läbi aegade toitnud ja jõukust toonud valla elanikele.
Koonuselõige

Koonuselõige ehk koonuslõige on joon, mis tekib, kaksikkoonuse (pinna) lõikamisel tasandiga. Kaksikkoonus on selline geomeetriline kujund, kus kaks koonust, mis asuvad samal sümmeetriateljel puutuvad tippudega kokku, moodustades ühise tipu. Tegemist on koonustega, millel põhi puudub. Kaksikkoonuse külgpinda moodustavaks sirgeks on lõpmatult pikk sirge.
Kui lõikepind sisaldab koonuse tippu, siis lõige on kas punkt, sirge või lõikuvate sirgete paar. Selliseid koonuste tippu läbivaid tasandi lõikeid nimetatakse koonuselõigete kidunud lahenditeks. Kui lõikepind ei sisalda koonuse tippu, siis tekib ellips, parabool või hüperbool. Traditsiooniliselt vaadeldakse koonuselõigetes ringjoont kui ellipsi erijuhtu, kui ellipsit, mille ekstsentrilisus on 0.
Seda, et siis tekivad tõesti need geomeetriliste kohtadena tasandil defineeritud jooned, saab ilma arvutusteta tõestada Dandelini kerade abil.
Koonuselõiget võib vaadelda ka kvadriku kahemõõtmelise erijuhuna ning kirjeldada koonuselõike üldvõrrandiga, mis on 2. astme võrrand.

Ühikkoonuse tasandilised lõiked

Selleks et näidata, et ülalpool koonuselõigeteks nimetatud jooned ja punktid tõepoolest tekivad koonuse lõikamisel tasandiga, lõikame ühikkoonust (püstist ringkoonust) tasandiga, mis on paralleelne y-teljega.

Kaksikkoonuse nurgad

Koonuselõigete puhul vaadeldav põhjatu kaksikkoonus võib olla erinevate tipunurkadega, vahemikus 0 - 180 kraadi. Esimesel juhul võib mõelda, et nurk koonuse tipus muutub lõpmatult väikeseks, mis sisuliselt teeb kaksikkoonustest sirgjoone. Selline kaksikkoonuse moodustaja on sama, mis koonuse telg. Teises äärmuses muutub kaksikkoonuse tipunurk nürinurgaks, lähenedes 180 kraadile. Sellise koonuse moodustavad jooned lähenevad teineteisele ja kui need kattuvad, moodustavad kaks koonust tasapinna. Nende mõlema äärmusliku kaksikkoonuse puhul on kõik koonuselõiked kidunud/kõdunud lahendid. Kui oleks antud üks tipupunkt ja lõpmatult suur ruum ümberringi, siis saaks erinevate tipunurkadega kaksikkoonustega läbida kõiki punkte selles ruumis. Kui kaksikkoonustel oleks tipust samas kauguses, keskteljega risti olev põhi, moodustuks sama tipupunktiga ja kõikide võimalike erinevate tipunurkadega kaksikkoonustest kera.

Kaksikkoonus ja astronoomia

Kui teleskoobiga vaadelda meid ümbritsevat universumit, mis jääb Linnuteest väljapoole, siis näeme seda ligikaudu nürinurkse kaksikkoonuse kujulise ruumina. Meid ümbritsev galaktika ei võimalda näha külgede suunas, piki galaktika tasandit.
Duran Duran

Duran Duran on Birminghamis 1978. aastal asutatud uusromantislikku post-punkmuusikat viljelev briti bänd, mille asutasid Nick Rhodes ja John Taylor, kellega liitusid hiljem Roger Taylor, Andy Taylor ja Simon Le Bon. 1980. aastate alguse MTV võidukäigu ajastul saavutasid nad suure tuntuse oma muusikavideote kaudu.
Heiti Aarna

Heiti Aarna (sündinud 1945) on eesti füüsik ja õpetaja.
Ta õppis Tallinna 10. Keskkoolis (praegu Tallinna Nõmme Gümnaasium).
Ta oli Tallinna Nõmme gümnaasiumi direktor kuni 2006. aastani ja on sealsamas füüsikaõpetaja.
Ta on lõpetanud Tallinna Tehnikaülikooli. Aastal 1977 kaitses ta Tšernovtsõ Riiklikus Ülikoolis väitekirja "Исследование высокотемпературного равновесия дефектов в СdS, CdS:CU и CdS:Ag".
Caj Westerberg

Caj Torsten Westerberg (sündinud 14. juunil 1946 Porvoos) on soome kirjanik, kes on tuntud peamiselt luuletajana. Ta on ka viljakas tõlkija.
Westerberg on kakskeelne (soome ja rootsi), aga on kirjutanud peamiselt soome keeles. Eesti keeles on tema luulet ilmunud kogumikus "Kümme nüüdissoome luuletajat" Hasso Krulli tõlkes.
Westerbergi poeg on filmilavastaja ja stsenarist Paavo Westerberg.
Jalgpall sõpruseks

Jalgpall sõpruseks on Gazpromi läbiviidav noortele suunatud üritus.
Küberväejuhatus

Teenistujad

Väejuhatuse kogusuuruseks on planeeritavalt ligi 600 inimest.
Esmane värbamiskoht on ajateenijad, keda õpetatakse nullist välja. “Kui on kindel huvi ajateenistus küberväejuhatuses teha, tasuks vabatahtlikult Kaitseressursside Ametisse minna,” rääkis küberväejuhatuse staabiülem major Silver Andre intervjuus Geeniusele.
Plaanide järgi saavutab väejuhatus täieliku töövõime aastaks 2023 ja väejuhatuses hakkab esialgu töötama umbes 300 inimest. Väejuhatusse luuakse juurde 60 uut töökohta, ülejäänud pärinevad praegustest kaitseväe üksustest, mis koonduvad küberväejuhatuse alluvusse. Tulevikus plaanitakse erinevate operatsioonide läbiviimisel kasutada ka kuni 200 IT-teadmistega ja teiste seotud oskustega ajateenijat.
Psühhopaatia

Isikuomadused

Briti Columbia Ülikooli emeriitprofessor Robert D. Hare on välja töötanud PCL (Psychopathy Checklist) isiksuseomaduste testi, mis peaks kindlaks määrama isiksuse psühhopaatilise kalduvusastme. Testi kasutavad USA kohtud surmanuhtluse määramisel.
Robert Hare kirjeldab psühhopaate kui liigisisest kiskjat, kes kasutab sarmi, manipulatsiooni, meelitamist, seksi ja vägivalda, et kontrollida teisi ning rahuldada oma isekaid vajadusi. Südametunnistuse ja empaatia puudumine paneb neid tegema seda, mida nad tahavad, rikkudes ühiskondlike norme ja ootusi ilma süütunde ja kahetsuseta. Neil puuduvad omadused, et elada ühiskondlikus harmoonias, sest eelistavad kasutada varjatult vaimset (psühholoogilist) vägivalda. Varjates ümbritsevatele oma olemust võivad nad olla väga meeldivalt käituvad koolikiusajad, juhid, IT-spetsialistid, spioonid, sarimõrvarid, pühakud, (eks)vangid.
Robert Hare järgi on psühhopaat sarmikas nagu George Clooney, valelik nagu Pinocchio, aferist nagu Rasputin, võimuahne ja enesekindel nagu Jossif Stalin, mõjutaja ja inimestega manipuleerija nagu Adolf Hitler ja truudusetu nagu Giacomo Casanova.

Ohvrid kui sihtmärgid

Kevin Wilsoni (Dalhousie Ülikool Kanadas) sõnul on psühhopaatidel hästi väljaarenenud oskus leida inimrühmast üles just need kõige haavatavamad isikud. Nad suudavad inimese haavatavust paremini märgata, tuvastavad hästi nõrkuseid. Ka kiskja keskendub kõige kergemini kättesaadavale saakloomale. Kevin Wilsoni arvates on psühhopaatia seotud teatavat laadi röövloomaliku mälutüübiga.
Tänapäeval on psühhopaatidel ühine omadus esineda normaalsete igapäevaste inimestena, samas kui selle fassaadi, laitmatu ja alatu maski varjus lööb üksildase ja halastamatu jääaegse kiskja kalk süda. Need võivad olla inimesed, kes sugugi ei põgene politsei eest, vaid töötavad ametiasutustes. Selline profiil lubab neil täiesti külma rahuga teha mida tahes ja millal tahes, laskmata ennast segada oma tegude sotsiaalsetest, kõlbelistest või õiguslikest tagajärgedest.
Samuti on nad salakavalad äripartnerid ning silmakirjalikud tööandjad, suhe klientide ja töövõtjatega kannab tihti "edu mulle, võlad sulle!" loosungit. Ülbe tõrksusega on nende päralt aktsiaturg. Niinimetatud ärihaide tegevust peetakse Lääne kultuuriruumis esinenud 2000. aastate lõpu majandussurutise üheks põhjuseks.
Tänapäevastes digitaalse info ajastu ühiskondades on psühhopaadid hästi kohanenud teravapilgulised iseloomuhindajad. Nad kipuvad oma kartmatu jäise neuroloogiaga olema teistest "samm eespool". Kuigi nende olemus ja krüpteeritud "kohalolu" on võlts ja etendatud, suhtlevad nad just nende enda jaoks "õigetes kanalites" (nt paljastatud pedofiilide võrgustikes). Sealhulgas esineb identiteetide omastamist ja nende taha peitumist ning ka muid tavaisikuid või lapseealisi kahjustavaid küberkuritegusid, nende digiseadmetesse häkkimist ja avaldunud teabega manipuleerimist. Seda tehakse tihti süüdimatult oma "anonüümse" isiksuse maskeerimise ja pikaajalise kasu saamise eesmärgil (social engineering vms).
Annika Lall

Annika Lall (sündinud 19. juulil 1962) on kriminalist ja eesti kergejõustiklane. 
Lõpetas 1981. aastal Tallinna Spordiinternaatkooli ja 1989 Tartu Ülikooli õigusteaduskonna. 
Tema treeneriteks on olnud Tiiu Jurkatamm ja Toomas Merila. 
Töötas 1983–1991 militsionääri ja politseinikuna (kriminalistikaeksperdina), aastast 1997 politsei juhtivinspektorina. Aastatel 1991–2008 oli Kohtuekspertiisi ja Kriminalistika Keskuse komissari ja Põhja Politseiprefektuuri kriminalistikatalituse vanemkomissar. 2008–2009 oli Sisekaitseakadeemia kriminoloogia ja kriminalistika õppetooli juhataja, dotsent, 2010–2011 Sisekaitseakadeemia Politsei- ja Piirivalvekolledži kriminoloogia ja kriminalistika õppetooli juhataja, dotsent ning aastast 2012 süüteomenetluse õppetooli dotsent (politseikolonelleitnant).
Aastatel 1978–1981 võitis Nõukogude Liidu noorte ja juunioride meistrivõistlustel 5 medalit, sealhulgas 2 kulda. Eesti meistrivõistlustel on võitnud 7 medalit (1985. aastal kulla). Isiklik rekord odaviskes – 56.08 – on püstitatud 1985. aastal. Alates 1993. aastast on mitmel korral tulnud seenioride maailmameistriks politseinike ja tuletõrjujate maailmamängudel.
Samlandi piiskopkond

Piiskopkonna moodustamine

Samlandi piiskopkond rajati 1243. aastal paavsti legaadi Modena Wilhelmi poolt koos Ermlandi, Kulmi ja Pomesaania piiskopkondadega, Rooma paavsti Gregorius IX poolt 3. augustil 1234 antud bulla alusel, millega 2/3 vallutatavatest aladest anti Saksa ordule ja 1/3 vallutatavatest aladest piiskopkonnnale. Reaalselt vallutati aga Sambija territoorium Preisi ristisõja käigus alles 1255. aastal.
Esimene teadaolev Samlandi piiskop astus ametisse 1252. aastal, toomkapiitel rajati aga alles 1294. aastaks. Samlandi piiskopkonna ala asus Preisimaa ida- ja kirdeosas (Sambijas) vastu Leedut, mistõttu see vallutati lõplikult alles 1280. aastateks. 
Nagu Pomesaaniaski, määras Samlandis algusest peale olulisemaid asju Saksa ordu. Toomkapiitlis võisid selle algusest peale olla vaid Saksa ordu preestervennad ning neil lasus ka kohustus valida piiskopiks vaid oma ordukaaslasi. 2/3 diötseesist oli ordu võimu all, piiskop ja toomkapiitel valitsesid ülejäänud kolmandikku. Selles valduses, stiftis, oli piiskopil sisepoliitikas (maksud, seadusandlus, kohtuvõim) kuni 15. sajandini iseseisev võim, mida piiras siiski asjaolu, et kõrgeim ilmaliku võimu kandja, stiftifoogt oli tavaliselt Saksa ordu rüütelvend. Piiskopi residents asus Fischhausenis, kapiitli oma Königsbergis. Kiriklikult allus piiskopkond Riia peapiiskopkonnale.
Samlandi piiskopkond oli Preisimaa vaimulikest valdustest ainus, mida 1466. aastal sõlmitud Teine Thorni rahu ei puudutanud. Nii selle diötsees, kui ka stift jäid jätkuvalt täies ulatuses ordualale ning kuna kõrgmeistri residents asus alates 1457. aastast Königsbergis, siis kasvas tolle mõjuvõim piiskopkonna üle veelgi. Piiskop kaotas sisuliselt oma ilmaliku võimu ning oli edaspidi vaid nominaalselt maaisand. Piiskopkonna etteotsa said seejärel vaid mehed, kes tegutsesid kõrgmeistri vahetus lähikonnas.

Preisimaa sekulariseerimine

1525. aastal, kui Preisimaa orduvaldused muutusid sekulariseerimisega Preisimaa hertsogiriigiks, loobus Samlandi piiskop Georg von Polenz vabatahtlikult kogu ilmalikust võimust ja saatis laiali ka toomkapiitli. Samlandi piiskopkonna valdused liideti hertsogi valdustega. Piiskopkond jäi vaimuliku struktuurina siiski alles, olles seejärel luterlik. 1550. aastal, kui piiskop Polenz suri, keeldus hertsog Albrecht uut Samlandi piiskoppi ametisse nimetamast ning lasi piiskopkonda valitseda ilmalikel ametnikel (ofitsiaalidel). Järgmine piiskop sai ametisse alles 1567. aastal. 
1577. aastal likvideeriti piiskopkond ning liideti Pomesaania piiskopkonnaga.

Piirkonna haldus

Piiskopkonna haldamiseks jaotati piirkond komtuurkondadeks (4), mille keskusteks oli komtuurikindlused: Balga, Brandenburg, Königsberg ja Ragnit. Ajutiselt olid komtuuride residentsideks ka Labiau, Tapiau, Lochstedt, Insterburg. Territooriumile ehitati 11 kindlust: Fischhausen, Rinau-Galtgarben, Medenau, Laptau, Thierenberg, Neuhausen, Powunden, Ziegenberg, Saalau, Quednauer ja Georgenburg (Nadroovias).
Toomas Alatalu

Toomas Alatalu (aastani 1951 Toomas Kärp; sündinud 23. augustil 1942 Rakveres) on Eesti ajaloolane, väliskommentaator ja poliitik.
Ta lõpetas 1960 Pärnu 4. Keskkooli ja 1965 TRÜ ajaloo-keeleteaduskonna. Aastal 1977 kaitses Alatalu Leningradi Riiklikus Ülikoolis filosoofiakandidaadi kraadi.
Aastatel 1966–1990 kuulus ta NLKP-sse. Oli teadurina 1979-80 Universidad de la Habana ja professor 1988-90 Universidad Centroamericana, Managua, Nicaragua. Aastatel 1999–2005 kuulus ta Keskerakonda ja 2005–2009 Rahvaliitu.
Aastal 1992 valiti ta valimisliidu Kindel Kodu nimekirjas VII Riigikogu ja aastal 1995 valimisliidu Koonderakonna ja Maarahva Ühendus nimekirjas VIII Riigikogu liikmeks. Aastatel 2000–2003 ja 2007-12 oli ta Euroülikooli rahvusvaheliste suhete teaduskonna dekaan. 2003-7 oli X Riigikogu liige.
2009-18 kuulus ta Sotsiaaldemokraatlikku Erakonda. 2019 kandideeris parteituna Vabaerakonna nimekirjas Riigikogu valimistel

Isiklikku

Aastatel 1965–1991 oli Toomas Alatalu abielus Kadi Alataluga. Epp Alatalu, Riin Alatalu ja Siim Alatalu on nende lapsed. Tema isa oli Peep Kärp (1913–2003), ema Linda Alatalu (Tandru, 1921-2013). Aastast 1995 abielus Eva Alatalu'ga.
Walid Muallem

Isiklikku

Ta on abielus ja on kolme lapse isa.
3,4-dihüdroksüfenüülalaniin

3,4-dihüdroksüfenüülalaniin ehk dopa ehk DOPA on aminohape, mille vasakukäelisel variandil levodopal on bioloogiline tähtsus.
Ta molaarmass on 197,19g/mol ning keemiline valem on C₉H₁₁N₄.
Puitlaastplaat

Puitlaastplaat on plaatmaterjal, mis on valmistatud kokkupressitud puiduosakestest ja sideainest kõrgel temperatuuril ja survel.
Enamasti kasutatakse valmistamisel purustatud okaspuidu laastu. Plaate on nii ühe- kui ka mitmekihilisi.
Peamiseks sideaineks on liim, mille põhikomponent on vaik (tavaliselt karbamiidformaldehüüdvaik). Vaigule lisatakse lisaks veel parafiini, karbamiidi ja kõvendit. Lisaks kuuluvad samasse kategooriasse vahvelplaat (ingl k waferboard) ja orienteeritud laastuga plaat ehk OSB (ingl k oriented strand board)
Maailma tootmismaht 2007. aastal oli 90 miljonit m³.

Melamineeritud puitlaastplaat

Melamiiniga plaati kasutatakse odavama korpusmööbli valmistamiseks. Laminaat on oluliselt paksem ja tugevam kui melamiin ning seda kasutatakse köögi töötasapindade, kontorilaudade, aknalaudade jms katmiseks, et tagada suur kulumiskindlus.

OSB-plaat

OSB-plaat (inglise keeles oriented strand board) ehk suunatud laastuga plaat valmistatakse spetsiaalse kujuga laastudest, mis on orienteeritud samas suunas.
Plaat on kergesti töödeldav, ühtlase struktuuriga, mõlemalt küljelt võrdse kvaliteediga. Valmistatakse ka niiskus- ja veekindlaid plaate.
OSB standardsuurus on 1250 × 2500 mm, paksus jääb vahemikku 6–25 mm.
OSB-plaati kasutatakse peamiselt ehitusplaadina.

Tsementpuitlaastplaat

Tsementpuitlaastplaat saadakse, kui sideainele lisatakse tsementi. Plaat on sileda pinnaga, löögikindel, niiskuskindel, raskestisüttiv ning vastupidav seen- ja putukakahjustustele.
Plaadi standardmõõdud on 3200x1250 ja 2800x1250 ning paksus 8–40 mm.